CELEX: 32017D0530(01)
Language: el
Date: 2017-05-23 00:00:00
Title: Απόφαση της Επιτροπής, της 23ης Μαΐου 2017, για την κοινοποίηση στη Δημοκρατία της Λιβερίας του ενδεχομένου να χαρακτηρισθεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας

30.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 169/11
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Μαΐου 2017
   για την κοινοποίηση στη Δημοκρατία της Λιβερίας του ενδεχομένου να χαρακτηρισθεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας
   (2017/C 169/12)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 32,
   Εκτιμώντας τα ακόλουθα:
   1.   ΕΙΣΑΓΩΓΗ
   
   
               (1)
            
            
               Με τον κανονισμό (ΕΚ) αριθ. 1005/2008 (κανονισμός ΠΛΑ) θεσπίζεται ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
            
         
               (2)
            
            
               Το κεφάλαιο VI του κανονισμού ΠΛΑ προβλέπει τη διαδικασία χαρακτηρισμού των μη συνεργαζόμενων τρίτων χωρών, τις διαδικασίες που ακολουθούνται για τις εν λόγω χώρες, την κατάρτιση καταλόγου με τις εν λόγω χώρες, τη διαγραφή από τον κατάλογο, τη δημοσίευση του καταλόγου και την ενδεχόμενη λήψη επειγόντων μέτρων.
            
         
               (3)
            
            
               Σύμφωνα με το άρθρο 31 του κανονισμού ΠΛΑ, η Επιτροπή πρέπει να κατονομάζει τις τρίτες χώρες που θεωρεί ως μη συνεργαζόμενες στην καταπολέμηση της ΠΛΑ αλιείας. Μια τρίτη χώρα χαρακτηρίζεται ως μη συνεργαζόμενη αν δεν εκπληρώνει τις υποχρεώσεις που υπέχει βάσει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς, σύμφωνα με τις οποίες πρέπει να λαμβάνει μέτρα για την πρόληψη, αποτροπή και εξάλειψη της ΠΛΑ αλιείας.
            
         
               (4)
            
            
               Πριν από τον χαρακτηρισμό τρίτων χωρών ως μη συνεργαζόμενων, σύμφωνα με το άρθρο 31 του κανονισμού ΠΛΑ, η Επιτροπή οφείλει πρώτα απ’ όλα να ενημερώνει τις τρίτες χώρες για το ενδεχόμενο να χαρακτηρισθούν ως μη συνεργαζόμενες χώρες σύμφωνα με το άρθρο 32 του εν λόγω κανονισμού. Η κοινοποίηση έχει προκαταρκτικό χαρακτήρα. Η κοινοποίηση πρέπει να βασίζεται στα κριτήρια που προβλέπονται στο άρθρο 31 του κανονισμού ΠΛΑ. Επίσης, η Επιτροπή οφείλει να κινήσει όλες τις διαδικασίες που αναφέρονται στο άρθρο 32 του εν λόγω κανονισμού σχετικά με τις τρίτες χώρες στις οποίες απευθύνεται η κοινοποίηση. Ειδικότερα, η Επιτροπή πρέπει να συμπεριλάβει στην κοινοποίηση πληροφοριακά στοιχεία σχετικά με τα ουσιώδη πραγματικά περιστατικά και τις εκτιμήσεις που αποτελούν τη βάση του χαρακτηρισμού αυτού, και να παράσχει στις εν λόγω χώρες τη δυνατότητα να απαντήσουν και να υποβάλουν στοιχεία με βάση τα οποία δεν αποδέχονται τον χαρακτηρισμό ή, κατά περίπτωση, σχέδιο δράσης για βελτίωση και τα μέτρα που έχουν ληφθεί για την επανόρθωση της κατάστασης. Η Επιτροπή παρέχει στις τρίτες χώρες στις οποίες απευθύνεται η κοινοποίηση τον απαιτούμενο χρόνο για να απαντήσουν στην κοινοποίηση και εύλογο χρόνο για να επανορθώσουν την κατάσταση.
            
         
               (5)
            
            
               Ο χαρακτηρισμός τρίτων χωρών ως μη συνεργαζόμενων βάσει του άρθρου 31 του κανονισμού ΠΛΑ πρέπει να βασίζεται στην εξέταση όλων των πληροφοριακών στοιχείων κατά τα οριζόμενα στο άρθρο 31 παράγραφος 2 του εν λόγω κανονισμού.
            
         
               (6)
            
            
               Σύμφωνα με το άρθρο 33 του κανονισμού ΠΛΑ, το Συμβούλιο πρέπει να καταρτίσει κατάλογο μη συνεργαζόμενων τρίτων χωρών. Τα μέτρα που προβλέπονται, μεταξύ άλλων, στο άρθρο 38 του κανονισμού ΠΛΑ εφαρμόζονται για τις εν λόγω χώρες.
            
         
               (7)
            
            
               Βάσει του άρθρου 20 παράγραφος 1 του κανονισμού ΠΛΑ, η αποδοχή επικυρωμένων πιστοποιητικών αλιευμάτων από τρίτες χώρες σημαίας γίνεται υπό την προϋπόθεση της κοινοποίησης στην Επιτροπή των συστημάτων εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά σκάφη των ενδιαφερόμενων τρίτων χωρών.
            
         
               (8)
            
            
               Βάσει του άρθρου 20 παράγραφος 4 του κανονισμού ΠΛΑ, η Επιτροπή οφείλει να συνεργάζεται στον διοικητικό τομέα με τρίτες χώρες σε τομείς που αφορούν την εφαρμογή του εν λόγω κανονισμού.
            
         2.   ΔΙΑΔΙΚΑΣΙΑ Η ΟΠΟΙΑ ΑΦΟΡΑ ΤΗ ΔΗΜΟΚΡΑΤΙΑ ΤΗΣ ΛΙΒΕΡΙΑΣ
   
   
               (9)
            
            
               Η Δημοκρατία της Λιβερίας (εφεξής «Λιβερία») δεν διαβίβασε κοινοποίηση στην Επιτροπή με την ιδιότητα του κράτους σημαίας σύμφωνα με το άρθρο 20 του κανονισμού ΠΛΑ.
            
         
               (10)
            
            
               Από τις 5 Φεβρουαρίου 2014 έως σήμερα, η Επιτροπή συνεργάστηκε σε διοικητικό επίπεδο με τις αρχές της Λιβερίας στο πλαίσιο της διοικητικής συνεργασίας που προβλέπεται στο άρθρο 20 παράγραφος 4 του κανονισμού ΠΛΑ. Η εν λόγω συνεργασία κάλυψε θέματα σχετικά με την εφαρμογή, τον έλεγχο και την επιβολή των νομοθετικών και κανονιστικών διατάξεων και των μέτρων διατήρησης και διαχείρισης που έπρεπε να ληφθούν από τη Λιβερία. Η ως άνω συνεργασία είχε ως αποτέλεσμα την ανταλλαγή προφορικών και γραπτών παρατηρήσεων, καθώς και πραγματοποίηση επίσκεψης στη Λιβερία, από τις 19 έως τις 23 Οκτωβρίου 2015, κατά την οποία η Επιτροπή αναζήτησε και επαλήθευσε όλα τα πληροφοριακά στοιχεία που έκρινε απαραίτητα σχετικά με τα μέτρα που ελήφθησαν από τη Λιβερία προκειμένου να εκπληρώσει τις υποχρεώσεις της όσον αφορά την καταπολέμηση της ΠΛΑ αλιείας.
            
         
               (11)
            
            
               Η Λιβερία είναι συμβαλλόμενο μέρος της Διεθνούς Επιτροπής για τη Διατήρηση των Θυννοειδών του Ατλαντικού (ICCAT)· συνεργαζόμενο μη συμβαλλόμενο μέρος της Επιτροπής Τόνου Ινδικού Ωκεανού (IOTC), της Επιτροπής Αλιείας Βορειοανατολικού Ατλαντικού (NEAFC) και της Περιφερειακής Οργάνωσης Διαχείρισης της Αλιείας Νοτίου Ειρηνικού (SPRFMO)· και συνεργαζόμενο μη μέλος της Επιτροπής Αλιείας Δυτικού και Κεντρικού Ειρηνικού (WCPFC), καθώς και της Παναμερικανικής Επιτροπής Τροπικού Τόνου (IATTC). Το 1982 η Λιβερία επικύρωσε τη σύμβαση των Ηνωμένων Εθνών για το Δίκαιο της Θάλασσας (UNCLOS) και τη συμφωνία των Ηνωμένων Εθνών για τα Ιχθυαποθέματα (UNFSA) (2).
            
         
               (12)
            
            
               Για να αξιολογήσει τη συμμόρφωση της Λιβερίας με τις διεθνείς υποχρεώσεις της ως κράτους σημαίας, κράτους λιμένα, παράκτιου κράτους ή κράτους αγοράς, οι οποίες προβλέπονται στις διεθνείς συμφωνίες που αναφέρονται στην αιτιολογική σκέψη (11) και καθορίζονται από τις σχετικές περιφερειακές οργανώσεις διαχείρισης της αλιείας (ΠΟΔΑ), η Επιτροπή αναζήτησε, συγκέντρωσε και ανέλυσε όλα απαραίτητα πληροφοριακά στοιχεία για τους σκοπούς αυτής της διαδικασίας.
            
         3.   ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΤΗΣ ΛΙΒΕΡΙΑΣ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (13)
            
            
               Σύμφωνα με το άρθρο 31 παράγραφος 3 του κανονισμού ΠΛΑ η Επιτροπή εξέτασε τις υποχρεώσεις της Λιβερίας ως κράτους σημαίας, κράτους λιμένα, παράκτιου κράτους ή κράτους αγοράς. Για τους σκοπούς της εν λόγω εξέτασης, η Επιτροπή έλαβε υπόψη τα κριτήρια που παρατίθενται στο άρθρο 31 παράγραφοι 4 έως 7 του κανονισμού ΠΛΑ.
            
         3.1.   Μέτρα που ελήφθησαν όσον αφορά την επαναλαμβανόμενη φύση των δραστηριοτήτων ΠΛΑ αλιείας και των εμπορικών ροών ΠΛΑ (άρθρο 31 παράγραφος 4 του κανονισμού ΠΛΑ)
   
   
               (14)
            
            
               Το εθνικό νομικό πλαίσιο που διέπει την αλιεία της Λιβερίας («κανονισμοί του 2010 περί αλιείας») ορίζει ως αλιευτικό σκάφος «κάθε σκάφος που χρησιμοποιείται για αλιευτικές ή συναφείς δραστηριότητες». Το πεδίο εφαρμογής των κανονισμών του 2010 περί αλιείας καλύπτει όλες τις αλιευτικές και τις συναφείς με την αλιεία δραστηριότητες σε ύδατα υπό τη δικαιοδοσία της Λιβερίας, καθώς και τις δραστηριότητες όλων των σκαφών της Λιβερίας και των προσώπων, σε κάθε περιοχή εκτός δικαιοδοσίας Λιβερίας, εφόσον αυτό δεν αντίκειται στη δικαιοδοσία άλλου κράτους.
            
         
               (15)
            
            
               Ενώ η αρμόδια για το εθνικό νηολόγιο λιβεριανή εθνική αρχή διαβουλεύεται με τις αρχές αλιείας σχετικά με τη νηολόγηση νέων αλιευτικών σκαφών που θα δραστηριοποιούνται σε εθνικά ύδατα, η οντότητα που είναι αρμόδια για το διεθνές νηολόγιο (Ναυτιλιακή Αρχή Λιβερίας) (3) δεν διαβουλεύεται με τις εθνικές αρχές αλιείας (4) πριν από τη νηολόγηση αλιευτικού σκάφους που θα αλιεύει εκτός της Αποκλειστικής Οικονομικής Ζώνης (ΑΟΖ) της Λιβερίας. Κατ’ αυτό τον τρόπο εμποδίζεται η κατάρτιση ενοποιημένου καταλόγου που θα περιέχει όλα τα αλιευτικά σκάφη που φέρουν τη σημαία της Λιβερίας. Φαίνεται ότι η εθνική αρχή αλιείας δεν διαθέτει πληροφορίες για λιβεριανά αλιευτικά σκάφη που ασκούν αλιευτική δραστηριότητα πέραν της ΑΟΖ της Λιβερίας. Η προφανής έλλειψη συνεργασίας μεταξύ της Ναυτιλιακής Αρχής Λιβερίας και των εθνικών αρχών αλιείας θα μπορούσε να θεωρηθεί ως μια κατάσταση που περιορίζει τη δυνατότητα της Λιβερίας να παρακολουθεί το μέγεθος και τις δραστηριότητες του στόλου της, επιτρέποντας δυνητικά σε παράνομους οικονομικούς φορείς να χρησιμοποιούν τη σημαία της Λιβερίας χωρίς κατάλληλο έλεγχο.
            
         
               (16)
            
            
               Η Επιτροπή διαπίστωσε ότι υπάρχουν περισσότερα από εκατό αλιευτικά σκάφη με σημαία Λιβερίας που αλιεύουν εκτός της ΑΟΖ της Λιβερίας χωρίς άδεια από τις αρμόδιες αρχές αλιείας της Λιβερίας. Οι λιβεριανές αρχές αλιείας αναγνώρισαν ότι ενώ η Ναυτιλιακή Αρχή Λιβερίας παρακολουθεί όντως τον διεθνή στόλο με σημαία Λιβερίας, τα αλιευτικά σκάφη που αλιεύουν εκτός της ΑΟΖ δεν υπόκεινται σε παρακολούθηση, έλεγχο και επιτήρηση από την αρχή αλιείας. Δεν αναφέρουν το γεωγραφικό τους στίγμα στο κέντρο παρακολούθησης αλιείας της Λιβερίας, ούτε ανταλλάσσουν πληροφορίες με τις αρχές αλιείας της Λιβερίας σχετικά με στοιχεία που αφορούν αλιεύματα, εκφορτώσεις ή μεταφορτώσεις.
            
         
               (17)
            
            
               Σύμφωνα με το άρθρο 31 παράγραφος 4 στοιχείο β) του κανονισμού ΠΛΑ, η Επιτροπή εξέτασε τα μέτρα που έλαβε η Λιβερία για τη διάθεση στην αγορά της αλιευτικών προϊόντων που προέρχονται από ΠΛΑ αλιεία.
            
         
               (18)
            
            
               Τα σκάφη της Λιβερίας που αλιεύουν εκτός της ΑΟΖ της Λιβερίας δεν υπόκεινται σε κανενός είδους έλεγχο από τις αρχές αλιείας της Λιβερίας. Τα εν λόγω σκάφη δεν αναφέρουν ούτε διαβιβάζουν πληροφορίες σχετικά με τις δραστηριότητες, τις εκφορτώσεις και μεταφορτώσεις τους στις αρχές αλιείας της Λιβερίας. Ως εκ τούτου, είναι μάλλον απίθανο να μπορεί να διασφαλιστεί η ιχνηλασιμότητα ιχθύων ή προϊόντων ιχθύων που προέρχονται από τα συγκεκριμένα σκάφη.
            
         
               (19)
            
            
               Οι επιδόσεις της Λιβερίας που περιγράφονται στις αιτιολογικές σκέψεις 15 έως (17)δεν συνάδουν με το άρθρο 94 παράγραφοι 1 και 2 της σύμβασης των Ηνωμένων Εθνών για το Δίκαιο της Θάλασσας (UNCLOS) που προβλέπει ότι κάθε κράτος ασκεί αποτελεσματικά τη δικαιοδοσία του και έλεγχο επί σκαφών που φέρουν τη σημαία του. Επίσης, δεν συνάδουν με το σημείο 24 του διεθνούς σχεδίου δράσης (IPOA/ΔΣΔ) για την πρόληψη, την αποτροπή και την εξάλειψη της παράνομης, λαθραίας και άναρχης (ΠΛΑ) αλιείας του Οργανισμού Επισιτισμού και Γεωργίας των Ηνωμένων Εθνών (FAO), (5) που προβλέπει την υποχρέωση διενέργειας ολοκληρωμένου και αποτελεσματικού ελέγχου των αλιευτικών δραστηριοτήτων, ούτε με το σημείο 35 του ΔΣΔ κατά της ΠΛΑ που προβλέπει ότι ένα κράτος σημαίας θα πρέπει να διασφαλίζει ότι, πριν από τη νηολόγηση σκάφους, μπορεί να ασκεί τις αρμοδιότητές του ώστε να διασφαλίζει ότι το σκάφος δεν εμπλέκεται σε ΠΛΑ αλιεία. Παραβιάζουν επίσης το σημείο 36 του ΔΣΔ κατά της ΠΛΑ, που προβλέπει ότι τα κράτη σημαίας δεν θα πρέπει να επιτρέπουν σε σκάφη με ιστορικό μη συμμόρφωσης να φέρουν τη σημαία τους, και το σημείο 42 του ΔΣΔ κατά της ΠΛΑ που προβλέπει ότι κάθε κράτος διατηρεί νηολόγιο σκαφών που περιλαμβάνει τα στοιχεία ταυτότητας των πλοίων που φέρουν τη σημαία του. Επίσης, δεν συμμορφώνονται με το σημείο 71 του ΔΣΔ κατά της ΠΛΑ που συνιστά στα κράτη να λαμβάνουν μέτρα για τη βελτίωση της διαφάνειας των αγορών τους ώστε να διασφαλίζεται η ιχνηλασιμότητα των ιχθύων ή των προϊόντων ιχθύων. Παρομοίως, δεν συμμορφώνονται με το άρθρο 11 του κώδικα δεοντολογίας για υπεύθυνη αλιεία του FAO (κώδικας δεοντολογίας του FAO), ο οποίος καθορίζει τις ορθές πρακτικές για τις μετά την αλίευση δραστηριότητες και για υπεύθυνο διεθνές εμπόριο.
            
         
               (20)
            
            
               Δεδομένης της κατάστασης όπως παρουσιάζεται σε αυτό το τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και το σύνολο των δηλώσεων της ίδιας της χώρας, διαπιστώνεται ότι, σύμφωνα με το άρθρο 31 παράγραφος 3 και παράγραφος 4 στοιχεία α) και β) του κανονισμού ΠΛΑ, η Λιβερία δεν εκπλήρωσε τα καθήκοντα που υπέχει βάσει του διεθνούς δικαίου ως κράτος σημαίας, κράτος λιμένα, παράκτιο κράτος και κράτος αγοράς όσον αφορά τα σκάφη ΠΛΑ και την ΠΛΑ αλιεία που πραγματοποιείται ή υποστηρίζεται από σκάφη που φέρουν τη σημαία της ή από υπηκόους της, και δεν διασφάλισε την πρόληψη της διάθεσης στην αγορά της αλιευτικών προϊόντων που προέρχονται από ΠΛΑ αλιεία.
            
         3.2.   Αδυναμία συνεργασίας και επιβολής της νομοθεσίας (άρθρο 31 παράγραφος 5 του κανονισμού ΠΛΑ)
   
   
               (21)
            
            
               Ενώ οι αλιευτικές αρχές της Λιβερίας ήταν σε γενικές γραμμές συνεργάσιμες με την Επιτροπή, απάντησαν σε αιτήματα παροχής πληροφοριών και παρείχαν στοιχεία, η ικανότητά τους να απαντήσουν σε ορισμένα αιτήματα περιορίστηκε λόγω της κατάστασης του διεθνούς νηολογίου και της έλλειψης συνεργασίας μεταξύ της Ναυτιλιακής Αρχής Λιβερίας και των εθνικών αρχών αλιείας, όπως αναλύεται στο τμήμα 3.1.
            
         
               (22)
            
            
               Η Λιβερία είναι σημαντικό κράτος σημαίας, διαθέτει το δεύτερο μεγαλύτερο διεθνές νηολόγιο παγκοσμίως και προσελκύει σκάφη από τρίτες χώρες χωρίς άμεσους δεσμούς με τη χώρα. Όπως εξηγείται στην αιτιολογική σκέψη (16), τα σκάφη αυτά δραστηριοποιούνται εκτός της AOZ της Λιβερίας, στην ανοικτή θάλασσα και σε ύδατα τρίτων χωρών. Η Λιβερία είναι επίσης μέλος ή συμβαλλόμενο μέρος σε έξι περιφερειακές οργανώσεις διαχείρισης της αλιείας (ΠΟΔΑ) και συνεργάζεται με άλλες χώρες σε υποπεριφερειακό επίπεδο μέσω της Επιτροπής Αλιείας Δυτικού Κεντρικού Κόλπου της Γουινέας (FCWC). Ωστόσο, η Επιτροπή διαπίστωσε ότι οι λιβεριανές αρχές αλιείας δεν φαίνεται να συνεργάζονται ούτε να είναι σε θέση να συνεργαστούν με τρίτες χώρες σε όλες τις περιοχές στις οποίες αλιεύουν τα λιβεριανά αλιευτικά σκάφη, εκτός από τον Ανατολικό Ατλαντικό. Αυτή η προφανής έλλειψη συνεργασίας υφίσταται παρά το γεγονός ότι η Λιβερία είναι μέλος ή συμβαλλόμενο μέρος σε έξι ΠΟΔΑ, και από αυτό το γεγονός μπορεί να συναχθεί ότι οι αρχές αλιείας της Λιβερίας φαίνεται να μην διαθέτουν καμία πληροφορία σχετικά με σκάφη που φέρουν τη σημαία της Λιβερίας και αλιεύουν εκτός της εθνικής ΑΟΖ και της περιοχής που εμπίπτει στο πεδίο αρμοδιότητας της Διεθνούς Επιτροπής για τη Διατήρηση των Θυννοειδών του Ατλαντικού, λόγω έλλειψης εσωτερικού διοικητικού συντονισμού με σκάφη νηολογημένα από τη Ναυτιλιακή Αρχής Λιβερίας.
            
         
               (23)
            
            
               Οι αλιευτικοί κανονισμοί του 2010 είναι παρωχημένοι και χρήζουν αναθεώρησης προκειμένου να διασφαλισθεί η συνοχή μεταξύ εθνικού δικαίου και διεθνών και περιφερειακών εφαρμοστέων κανόνων. Ο ορισμός των αλιευτικών δραστηριοτήτων που περιλαμβάνεται στους αλιευτικούς κανονισμούς του 2010 συμπεριλαμβάνει την αναζήτηση, αλίευση, λήψη και συλλογή ιχθύων, καθώς και κάθε δραστηριότητα για την υποστήριξη ή την προετοιμασία των εν λόγω δραστηριοτήτων, μεταξύ άλλων με χρήση αεροσκάφους. Ο ορισμός των αλιευτικών σκαφών περιλαμβάνει σκάφη που πραγματοποιούν συναφείς με την αλιεία δραστηριότητες. Οι συναφείς με την αλιεία δραστηριότητες περιλαμβάνουν τη μεταφόρτωση, την αποθήκευση, την επεξεργασία, τη μεταφορά, καθώς και τον ανεφοδιασμό σε καύσιμα και λοιπά εφόδια αλιευτικών σκαφών. Το σύστημα επιβολής κυρώσεων κατηγοριοποιείται βάσει της σοβαρότητας της παράβασης η οποία αντικατοπτρίζεται στο ποσό του προστίμου για κάθε τύπο παράβασης και οι κυρώσεις μπορεί να είναι αποτρεπτικές και αναλογικές, όπως απαιτείται από τις διεθνείς υποχρεώσεις. Ωστόσο, τα εν λόγω κείμενα δεν ορίζουν συγκεκριμένα τις δραστηριότητες ΠΛΑ αλιείας ή τις σοβαρές παραβάσεις σύμφωνα με το διεθνές δίκαιο.
            
         
               (24)
            
            
               Στο λιβεριανό Γραφείο Εθνικής Αλιείας λειτουργεί ένα Κέντρο Παρακολούθησης Αλιείας (ΚΠΑ) για τη συμμόρφωση με τα καθήκοντα παρακολούθησης, ελέγχου και επιτήρησης (ΠΕΕ) της αλιείας. Το ΚΠΑ είναι εξοπλισμένο για την εκτέλεση καθηκόντων παρακολούθησης, ελέγχου και επιτήρησης. Ωστόσο, το ΚΠΑ παρακολουθεί μόνο τα σκάφη με άδεια άσκησης αλιευτικής δραστηριότητας στην εθνική ΑΟΖ· τα σκάφη με σημαία Λιβερίας που αλιεύουν στην ανοικτή θάλασσα ή στα ύδατα τρίτων χωρών δεν παρακολουθούνται από το ΚΠΑ. Επιπλέον, λόγω περιορισμένης χρηματοδότησης, ιδίως όσον αφορά την εναέρια επιτήρηση, ορισμένα καθήκοντα παρακολούθησης, ελέγχου και επιτήρησης φαίνεται να είναι περιορισμένα. Το γεγονός αυτό εμποδίζει τη Λιβερία να εξασφαλίσει ένα αποτελεσματικό και ολοκληρωμένο σύστημα ΠΕΕ για τα αλιευτικά σκάφη που φέρουν τη σημαία της. Ως εκ τούτου, η Λιβερία φαίνεται να μην έχει στη διάθεσή της ή να παραλείπει να διαθέσει επαρκείς πόρους για την καταπολέμηση της ΠΛΑ αλιείας.
            
         
               (25)
            
            
               Το νομικό πλαίσιο και τα μέσα επιβολής της Λιβερίας φαίνεται να μην συμμορφώνονται με τις βασικές απαιτήσεις των άρθρων 61, 62 και 117 έως 119 της UNCLOS. Τα πραγματικά περιστατικά που περιγράφονται στις αιτιολογικές σκέψεις (20)έως (23) καταδεικνύουν ότι η Λιβερία δεν πληροί τους όρους του άρθρου 94 της UNCLOS, το οποίο απαιτεί από το κράτος σημαίας να ασκεί τη δικαιοδοσία του δυνάμει του εσωτερικού του δικαίου επί κάθε πλοίου που φέρει τη σημαία του, καθώς και επί του πλοιάρχου, των αξιωματικών και του πληρώματος, και ότι παραβιάζει το άρθρο 18 παράγραφος 3 της UNFSA το οποίο ορίζει τα μέτρα που πρέπει να λαμβάνονται από ένα κράτος όσον αφορά τα σκάφη που φέρουν τη σημαία του. Επίσης, η Λιβερία φαίνεται ότι δεν έλαβε υπόψη τις συστάσεις του σημείου 24 του ΔΣΔ κατά της ΠΛΑ, όπου συνιστάται στα κράτη σημαίας να διασφαλίζουν την ολοκληρωμένη και αποτελεσματική παρακολούθηση, τον έλεγχο και την επιτήρηση της αλιείας από το σημείο αλίευσης έως το σημείο εκφόρτωσης και μέχρι τον τελικό προορισμό, συμπεριλαμβανομένης της χρήσης συστημάτων παρακολούθησης σκαφών (VMS) επί των αλιευτικών σκαφών σύμφωνα με τα σχετικά εθνικά, περιφερειακά και διεθνή πρότυπα.
            
         
               (26)
            
            
               Δεδομένης της κατάστασης όπως παρουσιάζεται σε αυτό το τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων της χώρας, διαπιστώνεται ότι, σύμφωνα με το άρθρο 31 παράγραφοι 3 και 5 του κανονισμού ΠΛΑ, η Λιβερία δεν εκπλήρωσε τα καθήκοντα που υπέχει βάσει του διεθνούς δικαίου σε ό,τι αφορά τη συνεργασία και την επιβολή της νομοθεσίας.
            
         3.3.   Αδυναμία εφαρμογής διεθνών κανόνων (άρθρο 31 παράγραφος 6 του κανονισμού ΠΛΑ)
   
   
               (27)
            
            
               Η Επιτροπή ανέλυσε όλες τις πληροφορίες που θεώρησε σχετικές με την ιδιότητα της Λιβερίας ως συμβαλλόμενου μέρους της UNCLOS, της UNFSA και της ICCAT· ως συνεργαζόμενου μη συμβαλλόμενου μέρους των NEAFC, SPRFMO και IOTC, και ως συνεργαζόμενου μη μέλους των WCPFC και IATTC.
            
         
               (28)
            
            
               Μεταξύ 2014 και 2016 η Λιβερία έγινε συνεργαζόμενο μέρος, συνεργαζόμενο μη συμβαλλόμενο μέρος ή συνεργαζόμενο μη μέλος σε έξι ΠΟΔΑ (6). Ωστόσο, κατά τη διάρκεια της αποστολής αξιολόγησης στη Μονρόβια, από τις 19 έως τις 23 Οκτωβρίου 2015, προέκυψε ότι η Ναυτιλιακή Αρχή Λιβερίας είχε πραγματοποιήσει ενέργειες για να προσχωρήσει σε όλες αυτές τις ΠΟΔΑ εκτός της ICCAT, χωρίς διαβούλευση με τις εθνικές αρχές αλιείας. Οι εθνικές αρχές αλιείας ήταν αρμόδιες για την προσχώρηση στην ICCAT. Η κατάσταση αυτή μπορεί να αποτελέσει τροχοπέδη στην ικανότητα της Λιβερίας να εκπληρώνει τις υποχρεώσεις συμμόρφωσής της σε κάθε ΠΟΔΑ και είχε ως αποτέλεσμα την καθυστερημένη υποβολή έκθεσης (ICCAT) ή την παράλειψη υποβολής έκθεσης (SPRFMO) κατά παράβαση των υποχρεώσεών της στο πλαίσιο των αντίστοιχων ΠΟΔΑ.
            
         
               (29)
            
            
               Η Λιβερία έχει επικυρώσει δύο διεθνείς νομικές πράξεις σχετικά με τη διαχείριση της αλιείας: την UNCLOS και την UNFSA. Οι επιδόσεις της Λιβερίας στην εφαρμογή των διεθνών πράξεων δεν συνάδουν με τις συστάσεις του σημείου 11 του ΔΣΔ κατά της ΠΛΑ που ενθαρρύνει τα κράτη, κατά προτεραιότητα, να επικυρώσουν, να αποδεχθούν ή να προσχωρήσουν όχι μόνο στις συμβάσεις UNCLOS και UNFSA, αλλά και στη συμφωνία του FAO για την προώθηση της συμμόρφωσης με τα διεθνή μέτρα διατήρησης και διαχείρισης από αλιευτικά σκάφη στην ανοικτή θάλασσα. Επίσης, αντιβαίνουν προς το σημείο 14 του ΔΣΔ κατά της ΠΛΑ που προβλέπει ότι τα κράτη θα πρέπει να εφαρμόζουν πλήρως και αποτελεσματικά τον κώδικα δεοντολογίας και τα συναφή διεθνή σχέδια δράσης.
            
         
               (30)
            
            
               Η Λιβερία δεν έχει επικυρώσει τη συμφωνία FAO του 2009 σχετικά με τα μέτρα που λαμβάνει το κράτος λιμένα (PSMA). Ενώ οι άμεσες εκφορτώσεις αλιευτικών προϊόντων στη Λιβερία δεν είναι συχνές επί του παρόντος, πραγματοποιούνται πράγματι ορισμένες εκφορτώσεις και η Λιβερία ετοιμάζει περισσότερες εγκαταστάσεις εκφόρτωσης στο πλαίσιο διεθνούς σχεδίου. Επομένως θα πρέπει να είναι σε θέση να εκπληρώνει τις υποχρεώσεις της ως κράτος λιμένα.
            
         
               (31)
            
            
               Σε αντίθεση με τις συστάσεις που αναφέρονται στα σημεία 25 έως 27 του ΔΣΔ κατά της ΠΛΑ, η Λιβερία δεν κατήρτισε εθνικό σχέδιο δράσης για την καταπολέμηση της ΠΛΑ αλιείας.
            
         
               (32)
            
            
               Επιπλέον, οι λιβεριανές αρχές διευκρίνισαν στην Επιτροπή, στη συνεδρίαση αξιολόγησης που πραγματοποιήθηκε στις 24 Μαρτίου 2015, ότι η διαχείριση του διεθνούς νηολογίου της Λιβερίας πραγματοποιείται από ιδιωτική εταιρεία με έδρα εκτός Λιβερίας. Κατά τη διάρκεια της εν λόγω συνεδρίασης και στο πλαίσιο μεταγενέστερων επαφών η Λιβερία δεν μπόρεσε να αποδείξει τον τρόπο με τον οποίο διασφαλίζει ότι τα αλιευτικά σκάφη που φέρουν τη σημαία της έχουν πραγματικούς δεσμούς με τη χώρα. Αυτό παραβιάζει το άρθρο 91 της UNCLOS που προβλέπει ότι πρέπει να υπάρχει πραγματικός δεσμός μεταξύ του κράτους σημαίας και των πλοίων του.
            
         
               (33)
            
            
               Δεδομένης της κατάστασης όπως παρουσιάζεται σε αυτό το τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων της χώρας, διαπιστώνεται ότι, σύμφωνα με το άρθρο 31 παράγραφοι 3 και 6 του κανονισμού ΠΛΑ, η Λιβερία δεν εκπλήρωσε τα καθήκοντα που υπέχει βάσει του διεθνούς δικαίου σε ό,τι αφορά τους διεθνείς κανόνες, τις κανονιστικές διατάξεις και τα μέτρα διατήρησης και διαχείρισης.
            
         3.4.   Ειδικοί περιορισμοί των αναπτυσσόμενων χωρών (άρθρο 31 παράγραφος 7 του κανονισμού ΠΛΑ)
   
   
               (34)
            
            
               Σύμφωνα με τον δείκτη ανθρώπινης ανάπτυξης των Ηνωμένων Εθνών (UNHDI) (7), το 2015 η Λιβερία κατατάχθηκε στις χώρες με χαμηλή ανθρώπινη ανάπτυξη, στην 177η θέση μεταξύ 188 χωρών.
            
         
               (35)
            
            
               Μολονότι μπορεί να υπάρχουν ειδικοί περιορισμοί ικανοτήτων όσον αφορά την παρακολούθηση, τον έλεγχο και την επιτήρηση, οι ειδικοί περιορισμοί της Λιβερίας που απορρέουν από το επίπεδο ανάπτυξής της δεν δικαιολογούν όλες τις ελλείψεις που επισημάνθηκαν στα προηγούμενα τμήματα. Πρόκειται ιδίως για την έλλειψη εσωτερικού συντονισμού όσον αφορά την εγγραφή αλιευτικών σκαφών στο διεθνές νηολόγιο της Λιβερίας και την έλλειψη ενοποιημένων πληροφοριών σχετικά με την ταυτότητα των εν λόγω σκαφών, με επακόλουθο την αδυναμία άσκησης αποτελεσματικού ελέγχου.
            
         
               (36)
            
            
               Φαίνεται ότι οι ελλείψεις που εντοπίστηκαν οφείλονται πρωτίστως στο ακατάλληλο διοικητικό περιβάλλον που δεν διασφαλίζει την αποτελεσματική εκτέλεση από τη Λιβερία των καθηκόντων της ως κράτους σημαίας, παράκτιου κράτους, κράτους λιμένα και κράτους αγοράς. Η Λιβερία έλαβε στήριξη από τις περιφερειακές πρωτοβουλίες που αποσκοπούν στην ενίσχυση της διακυβέρνησης και της καταπολέμησης της ΠΛΑ αλιείας, μεταξύ άλλων μέσω βελτιωμένης ΠΕΕ, καθώς και τομεακή στήριξη στο πλαίσιο της συμφωνίας σύμπραξης βιώσιμης αλιείας (ΣΣΒΑ) που συνήψε με την Ευρωπαϊκή Ένωση. Επίσης, μέσω της αποστολής των Ηνωμένων Εθνών στη Λιβερία έλαβε στήριξη για εναέρια επιτήρηση. Ωστόσο, η μείωση της παρουσίας της συγκεκριμένης αποστολής οδήγησε στον τερματισμό της εν λόγω στήριξης και καμία εθνική στήριξη δεν παρασχέθηκε για τη διατήρηση της εν λόγω δραστηριότητας ΠΕΕ, με συνέπεια να παρεμποδίζεται η αποτελεσματική υλοποίηση της δραστηριότητας ΠΕΕ στη Λιβερία.
            
         
               (37)
            
            
               Δεδομένης της κατάστασης όπως παρουσιάζεται σε αυτό το τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και τις δηλώσεις της χώρας, διαπιστώνεται ότι, σύμφωνα με το άρθρο 31 παράγραφος 7 του κανονισμού ΠΛΑ, η κατάσταση της ανάπτυξης και οι γενικές επιδόσεις της Λιβερίας όσον αφορά τη διαχείριση της αλιείας ενδέχεται να επηρεαστούν αρνητικά από το επίπεδο ανάπτυξής της. Ωστόσο, λαμβανομένου υπόψη του χαρακτήρα των ελλείψεων που διαπιστώθηκαν στη Λιβερία, το επίπεδο ανάπτυξης της Λιβερίας δεν μπορεί να χρησιμοποιηθεί για την πλήρη παράβλεψη ή την αιτιολόγηση των γενικών της επιδόσεων ως κράτους σημαίας, κράτους λιμένα, παράκτιου κράτους ή κράτους αγοράς στον τομέα της αλιείας, καθώς και της ανεπαρκούς δράσης της για την πρόληψη, αποτροπή και εξάλειψη της ΠΛΑ αλιείας.
            
         4.   ΣΥΜΠΕΡΑΣΜΑ ΣΧΕΤΙΚΑ ΜΕ ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (38)
            
            
               Με βάση τα συμπεράσματα που συνάγονται σε σχέση με την αδυναμία της Λιβερίας να εκπληρώνει τα καθήκοντα που υπέχει βάσει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς και να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας, πρέπει να κοινοποιηθεί στη Λιβερία το ενδεχόμενο να χαρακτηριστεί από την Επιτροπή, σύμφωνα με το άρθρο 32 του κανονισμού ΠΛΑ, ως μη συνεργαζόμενη τρίτη χώρα στην καταπολέμηση της ΠΛΑ αλιείας.
            
         
               (39)
            
            
               Η Επιτροπή θα πρέπει επίσης να κινήσει όλες τις διαδικασίες που προβλέπονται στο άρθρο 32 του κανονισμού ΠΛΑ σε σχέση με τη Λιβερία. Για λόγους χρηστής διοίκησης, πρέπει να οριστεί προθεσμία εντός της οποίας η συγκεκριμένη χώρα μπορεί να απαντήσει εγγράφως στην κοινοποίηση και να επανορθώσει την κατάσταση.
            
         
               (40)
            
            
               Επιπλέον, η κοινοποίηση στη Λιβερία του ενδεχομένου να χαρακτηρισθεί χώρα την οποία η Επιτροπή θεωρεί ως μη συνεργαζόμενη τρίτη χώρα για τους σκοπούς της παρούσας απόφασης δεν αποκλείει ούτε συνεπάγεται αυτομάτως την ενδεχόμενη μεταγενέστερη λήψη μέτρων από την Επιτροπή ή το Συμβούλιο για τον χαρακτηρισμό και την κατάρτιση καταλόγου μη συνεργαζόμενων τρίτων χωρών,
            
         ΑΠΟΦΑΣΙΖΕΙ:
   Άρθρο μόνο
   Κοινοποιείται στη Λιβερία το ενδεχόμενο να χαρακτηρισθεί από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.
   
      Βρυξέλλες, 23 Μαΐου 2017.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 286 της 29.10.2008, σ. 1.
   
      (2)  https://treaties.un.org/
   
      (3)  Αυτό υλοποιείται μέσω του Διεθνούς Νηολογίου και Εταιρικού Μητρώου Λιβερίας.
   
      (4)  Γραφείο Εθνικής Αλιείας.
   
      (5)  Διεθνές σχέδιο Δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας, Οργανισμός Επισιτισμού και Γεωργίας των Ηνωμένων Εθνών, 2001.
   
      (6)  Συμβαλλόμενο μέρος της ICCAT· συνεργαζόμενο μη συμβαλλόμενο μέρος των NEAFC, SPRFMO και IOTC· συνεργαζόμενο μη μέλος των WCPFC και IATTC. Η Λιβερία δεν είναι μέλος/συνεργαζόμενο μη μέλος της CCSBT, αλλά επιτρέπεται σε 18 σκάφη να αλιεύουν εντός της περιοχής της εν λόγω ΠΟΔΑ.
   
      (7)  Πληροφορίες στη διεύθυνση: http://hdr.undp.org/sites/default/files/2015_human_development_report_1.pdf